Senki sem kérdőjelezi meg, hogy Baranyi Krisztinának, a IX. kerület polgármesterének jár bizottsági hely, és kell is, hogy ezt megkapja – közölte a DK-s főpolgármester-helyettes, Gy. Németh Erzsébet a Facebookon.

Mint ismert: döntöttek a bizottsági helyekről a Fővárosi Közgyűlés keddi alakuló ülésén, Baranyi Krisztinát azonban egyikbe sem választották be.

Gy. Németh szerint egy előzetes egyeztetésen, amin Molnár Zsolt, Soproni Tamás, Dorosz Dávid és ő vett részt, azt a tájékoztatást kapták, hogy Baranyi Krisztina a közgyűlésben beül majd az egyik frakcióba, és onnan járt volna neki bizottsági hely. A keddi ülésen azonban kiderült, hogy Baranyi mégsem csatlakozik egyik frakcióhoz sem.

Ezért nem kapott ma bizottsági helyet. Ez így természetesen nincs rendben, hiszen minden megválasztott képviselőnek jár hely, és meg is fogja kapni"

– magyarázta Gy. Németh.